
Selam alejkum ve rahmetullah, uvaženi šejh treba mi vaše mišljenje u vezi BBI banke, pošto sam čuo da nije u potpunosti po principima Šerijata, imam u planu auto kupiti na krediti,a čuo sam da je ovo jedina beskamatna banka…Allah vas nagradio obilatom nagradom u džennetu firdewsu!!! SELAM ALEJKUM VE RAHMETULLAH.


* 
* 
* 
* 
* 
* 
* 

 
KUPOVINA AUTA SA KREDITOM OD BBI BANKE

Alejkumusselam ve rahmetullahi ve berekatuhu.


Da je BBI beskamatna banka je pogršno ili lažno proširena informacija jer nema velike razlike između nje i ostalih banaka u načinu poslovanja. Ono najviše što se može za nju reći, a što tvrde neki članovi šerijatske komisije ove banke, je da ona nastoji svoje aktivnosti postepeno prilagoditi islamskom beskamatnom bankarstvu. Izgleda da im u praksi to ne polazi za rukom. Iako nisam imao priliku da detaljno analiziram sve aktivnosti ove banke ali od mnoštva ugovora koje sam imao priliku da analiziram nisam još naišao ni na jedan koji je čist od kamate i drugih šerijatsko-spornih momenata.


Za one koji hoće kupiti auto na kredit preko ove banke, u zadnje vrijeme, ona im nudi Ugovor o finansijskom partnerstvu. U osnovi, u mnogim muslimanskim zemljama postoje finansijska partnerstva od strane banaka za raznorazne vidove finansiranja koja nisu zasnovana na kamati i drugim šerijatsko zabranjenim relacijama. Ova finansijska partnerstva imaju svoje poznate oblike i šartove koje treba ispuniti da bi bila dozovljena, što su savremeni učenjaci raznih kolegija i komisija detaljno pojasnili. Međutim, Ugovor o finansijskom partnerstvu koji daje BBI banka zasad ima samo ***[halal](https://pitajucene.com/search/halal/questions/ "Pretraži pitanja o halalu")*** naziv i lažnu tvdnju pod Članom 13. da je ovaj ugovor čist od kamate i da obavezuje klijenta da sa ovim Ugovorom ne čini ništa što je u suprotnosti sa šerijatskim principima.


Naime, u Ugovoru pod Članom 9. se kaže: “U slučaju kašnjenja u otplati obaveza po osnovu ovog Ugovora, “Klijent” bezuvjetno pristaje platiti ugovorenu profitnu maržu uvećanu za 2% godišnje penala na iznos kašnjenja, a naplaćeni iznos penala će biti usmjeren u dobrotvorni fond, koji je pod kontrolom Šerijatskog odbora “BBI”.” Ovo je klasična zatezna ***[kamata](https://pitajucene.com/search/kamat/questions/ "Pretraži pitanja o kamati")*** koja je bila raširena u džahilijetu (predislamskom dobu), tj. da ako ne vrati dug na vrijeme da mora dati kamatom. I da bi još belaj veći bio taj iznos kamate ide u dobrotvorne svrhe, drugim riječima ***[haram](https://pitajucene.com/search/haram/questions/ "Pretraži pitanja o haramu")*** ***[imetak](https://pitajucene.com/search/imetak/questions/ "Pretraži pitanja o imetku")*** dati u dobrotvorne svrhe.


Drugi prekršaj ovog Ugovora je ono što je došlo pod Članom 5., obavezivanje Klijenta da osigura nekretnine koje će uknjižiti pod hipoteku u korist BBI kod osiguravajućeg društva prihvatljivog za BBI. Sporno je ovdje obavezivanje plaćanja osiguranja kod trgovačkog osiguravajućeg društva a sva trgovačaka osiguravajuća društva su haram.


I treći najveći prekršaj je u ovom ugovoru je sljedeće. Pošto je Ugovor zasnovan na tome da Klijent i banka kao partneri učestvuju u kupovini auta, banka plaća recimo 80% od cijene auta, dok Klijet plaća ostalih 20%. Bilo bi ispravno da nakon toga Klijent postepeno u mjesečnim ratama otkupljuje od banke njen udio u autu, znači onih 80%, i to po visini cijene kako se dogovore. Međutim, u ovom Ugovoru Klijent u mjesečnim ratama otplaćuje iznos učešća banke u kupovini auta (80%) i još plaća takozvanu rentu čija se visina računa na bazi profitne marže EURIBOR-a. Visina rente može biti 10%, 15%, i slično. Ono što je sporno to je što u Ugovoru nije definisano po kom osnovu Klijent plaća tu rentu koju još u ugovoru zovu profitnom maržom, odnosno nije navedeno da je to otkupljivanje udjela banke u kupovini auta (onih 80%) jer je auto u samom početku zavedeno kao vlasništvo Klijenta. Prema tome, ostaje da je to što plaća Klijet kao rentu čista kamata koju oni nazivaju drugim imenom i opisuju na veoma komplikovan način. Nema sumnje , da je ovaj ugovor, a i svi drugi partnerski ugovori su isti u ovim tačkama, šerijatski zabranjen.


Stoga, savjetujem svakog onog ko hoće da uzima kredit ili finansijski posluje sa BBI bankom da prvo uzme primjerak pismenog ugovora i da ga da nekom učenom iz ove oblasti kako bi ga analizirao i ustvrdio da li je isparavan sa šerijatske strane, jer se može desiti da neki ugovori nisu šerijarski sporni. Ve billahi tevfik.


Na pitanje odgovorio dr. ***[Zijad Ljakić](https://pitajucene.com/search/Zijad+Ljaki%C4%87/answers/ "Pretraži odgovore od dr. Zijad Ljakić")*** – zijad-ljakic.com


